stanford-oval/wikipedia huggingface dataset:
Tyks Kantasairaala
Tyks Kantasairaalan rakennuskanta ja sen kehitys > T-sairaala

T-sairaalan ensimmäisen vaiheen rakentaminen toteutettiin vuosina 2001-2003 ja toisen vaiheen rakentaminen vuosina 2007-2012. T-sairaala koostuu seitsemästä lasikatteella yhdistetystä rakennuksesta (siivet A-G). Kerrosten määrä vaihtelee kolmesta kahdeksaan. Rakennus sijaitsee Hämeenkadun, Savitehtaankadun ja Helsingin valtatien välisessä kolmiossa.
Arkkitehtuuriltaan T-sairaala edustaa 2000-luvun alussa sairaalarakennusten suunnittelussa yleistynyttä hospital-village-arkkitehtuuria, jolle on ominaista useista erillisistä rakennusosista muodostuvat sairaalakokonaisuudet yhdistettyinä tosiinsa lasikatteisilla pääväylillä ja aulatiloilla. T-sairaalan suunnittelun lähtökohtina ovat olleet sairaanhoidon näkökulmasta toimivat tilaratkaisut ja potilaiden sekä henkilökunnan näkökulmasta viihtyisät, ei-sairaalamaiset tilat. Viihtyisyyteen on pyritty vaikuttamaan päivänvalolla, väri- ja materiaalivalinnoilla, taiteella ja viherkasveilla. T-sairaalan suunnittelusta on vastannut Arkkitehtitoimisto Sweco Paatela Architects Oy, pääsunnittelijana Mikael Paatela.
T-sairaalan kolmas vaihe eli Majakkasairaala otettiin käyttöön tammikuussa 2022.
Kantasairaalan alueen tuleva rakentaminen

Varsinais-Suomen sairaanhoitopiirin hallitus hyväksyi 30.3.2021 uuden kiinteistöstrategian sekä päätti etenemisestä kantasairaalan alueen tulevaa rakentamista koskevassa pitkän aikavälin suunnittelussa (masterplan). Hallituksen päätöksen mukaan tavoitteena on seuraavan kymmenen vuoden aikana tilojen uudelleen järjestely ja uudisrakentaminen Tyksin kantasairaalan alueella. Vuonna 2022 ryhdytään suunnittelemaan T-sairaalaan Majakkasairaalan lisäksi noin 13 000 neliömetrin uudisosaa, jotta loput U-sairaalaan jäävät toiminnot voidaan siirtää T-sairaalaan. U-sairaala puretaan tämän jälkeen arviolta vuosina 2024-2026. U-sairaalan purkamisen jälkeen tontille rakennetaan uusi sairaalarakennus noin vuoteen 2031 mennessä. Kantasairaalan uudisrakentamisen myötä sairaanhoitotoiminnot Tyksin A-sairaalasta, Kirurgisesta sairaalasta, Turunmaan sairaalasta ja Raision sairaalasta voidaan siirtää uusiin tiloihin.
Kantasairaalan alueen tuleva rakentaminen > U-sairaalan purkamisen mahdollistava kaavamuutos

Kun valtioneuvoston päätöksellä vuonna 2010 Tyksin sairaalamäki määriteltiin yhdeksi Suomen valtakunnallisesti merkittävistä rakennetuista kulttuuriympäristöistä, tuli myös U-sairaala suojelun piiriin. Turun kaupunginvaltuusto hyväksyi kesäkuussa 2015 U-sairaalan alueen kaavamuutoksen, jossa U-sairaala jätettiin ilman suojelumerkintää.  Museovirasto ei valittanut päätöksestä, joten päätös sai lainvoiman. U-sairaalan purkamiselle ei muuttuneessa tilanteessa ole suojelullisia esteitä.
Kuvia Tyks Kantasairaalan rakennuksista

Tyks U-sairaala
Tyks A-sairaala
Ruppovaaran kansakoulu

Ruppovaaran kansakoulu, sittemmin Ruppovaaran koulu, aloitti toimintansa Kiteen pitäjässä 1945 aluksi vuokrahuoneistossa kolmessa eri paikassa eli Iida Kerannon, Hilda Jumppasen ja Eino Halttusen pirteissä. Kyläläiset olivat aloittaneet koulupiirin perustamishankkeen 1937–1938 tienoilla, mutta kunta vastusti ajatusta ja sota keskeytti suunnittelun. Koulupiiri saatiin perustettua 1945 ja voitiin aloittaa opetus aluksi kahden, myöhemmin kolmen opettajan voimin.
Oma uusi koulurakennus oli hyvin tarpeellinen ja sellaisen rakentaminen aloitettiin 1949. Rakennussuunnitelmat laati arkkitehtitoimisto Lappi-Seppälä–Martas ja talon rakensi Rase Oy Tampereelta. Kaksikerroksisen tiilirakennuksen tilavuudeksi tuli 3 500 m3. Siinä oli kolme luokkahuonetta, yhdistetty veisto- ja voimistelusali, koulukeittola, kanslia, asunnot kolmelle opettajalle ja vahtimestarille sekä kellarissa sauna, pesutupa ja keskuslämmitysuunit. Koulutalossa oli myös vesijohdot ja seiniin valmiiksi asennetut sähköjohdot kaiuttimia varten. Rakennuksen kokonaishinnaksi tuli noin 14 miljoonaa markkaa, josta 70 % saatiin valtiolta lainana ja avustuksena.
Voimistelusalin ja viereisen luokan välinen seinä oli mahdollista nostaa ylös, jolloin muodostui avara juhlasali. Se oli rakennuksen vihkiäisissä 20. elokuuta 1950 tupaten täynnä väkeä. Paikalla olivat myös koulun opettajat Tauno Nikkonen, Siiri Salomaa ja alakoulun opettaja Elisabet Saikkonen. Heidän oppilaidensa määrä vaihteli vuodesta toiseen 70–90 välillä. Ruppovaaran ja Kunonniemen lapset saivat hienon koulun.
Ruppovaaran koulu lakkautettiin ja oppilaat siirtyivät Arppen yhtenäiskouluun syksyllä 2010.
Aiheesta muualla

Ruppovaaran koulun historia
Sam Lacey

| Sam Lacey |
| --- | --- |
 Lacey vuonna 1971
Henkilötiedot
Koko nimi:  Samuel Lacey
Syntynyt: 8. maaliskuuta 1948 Indianola, Mississippi, Yhdysvallat
Kuollut: 14. maaliskuuta 2014 (66 vuotta) Kansas City, Missouri, Yhdysvallat
Kansalaisuus:   Yhdysvallat
Koripalloilija
Lempinimi:  Sam
Pelipaikka:  Sentteri
Pituus:  208 cm
Paino:  107 kg
NBA-varaus:  5. varaus 1970 (Cincinnati Royals)
Pelaajaura
Yliopistojoukkueet
1967–1970:   New Mexico State
Seurajoukkueet
1970–1981  1981–1982 1982–1983:   Cincinnati Royals/Kansas City-Omaha Kings  New Jersey Nets  Cleveland Cavaliers
Samuel "Sam" Lacey (8. maaliskuuta 1948 Indianola, Mississippi – 14. maaliskuuta 2014 Kansas City, Missouri) oli yhdysvaltalainen koripalloilija. NBA:ssa Lacey pelasi 13 kautta vuosina 1970–1983.
Sentterinä pelanneen Laceyn varasi NBA:han vuoden 1970 varaustilaisuudessa viidennellä vuorolla Cincinnati Royals, jossa hän pelasi vuoteen 1981 asti. Kingsin nimi vaihtui Laceyn aikana ensin Kansas City-Omaha Kingsiksi, sitten Kansas City Kingsiksi ja Laceyn jälkeen Sacramento Kingsiksi, joka on nostanut kattoon Laceyn pelinumeron 44. Vuonna 1975 Lacey valittiin NBA:n tähdistöotteluun. Kingsin jälkeen Lacey pelasi vielä kaudet New Jersey Netsissä ja Cleveland Cavaliersissa.
Lacey kuoli kotonaan Missourin Kansas Cityssä 14. maaliskuuta 2014, 66-vuotiaana.
SABA

Entinen SABA-tehdas Saksan Villingenissä.
SABA (Schwarzwälder Apparate Bau Anstalt, August Schwer Söhne GmbH) oli saksalainen elektroniikkavalmistaja, joka tunnettiin radio- ja televisiovastaanottimistaan.
Historiaa

SABA perustettiin vuonna 1835 Tribergin kaupunkiin Schwarzwaldissa. Se valmisti aluksi kelloja, kunnes siitä 1920-luvulla kehittyi silloisen uutuustuotteen, radiovastaanottimen, suurimpiin kuuluva valmistaja Saksassa. Toisen maailmansodan aikana sen tehtaat tuhoutuivat, mutta sodan jälkeen tuotanto alkoi uudelleen. 1950-luvun kuluessa SABA otti valikoimiinsa myös televisiovastaanottimet. Yhtiö valmisti myös puhelinkojeita. 1960-luvulla SABA alkoi valmistaa myös ääninauhureita ammattikäyttöön.
1970-luvun lopulla SABA ajautui taloudellisiin vaikeuksiin. Perheyrityksen osake-enemmistö myytiin amerikkalaiselle GTE-yhtiölle, ja vuonna 1980 loputkin televisiotuotannosta myytiin ranskalaiselle Thomson-konsernille. SABA on nykyisin olemassa vain tuotemerkkinä.
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäiset artikkelit: sv:SABA & en:SABA (electronics manufacturer)
Käännös suomeksi
Saethre–Chotzenin oireyhtymä

Saethre–Chotzenin oireyhtymä on harvinainen perinnöllinen oireyhtymä, joka aiheuttaa kraniosynostoosin eli kallon saumojen ennenaikaisen luutumisen. Kraniosynostoosi aiheuttaa pään ja kasvojen muotojen poikkeavuuksia. Saethre–Chotzenin oireyhtymään liittyy laaja ja yksilöllisesti vaihteleva oirekirjo. Saethre–Chotzenin oireyhtymää kutsutaan myös tyypin 3 akrokefalosyndaktyliaksi.
Saethre–Chotzenin oireyhtymästä kärsivällä vastasyntyneellä voidaan havaita muun muassa kasvojen epäsymmetrisyys, pään epätavallinen muoto, ptoosi, karsastus ja korvien pieni koko. Oireyhtymään liittyy myös raajojen poikkeavuuksia, kuten lyhytsormisuutta ja -varpaisuutta sekä toisen ja kolmannen sormen yhteenkasvu. Varpaat voivat olla epätavallisen leveät. Harvinaisempiin piirteisiin kuuluvat hidastunut pituuskasvu, hypertelorismi, suulakihalkio ja selkärangan poikkeavuudet. Osa sairastuneista voi kuuroutua lapsuusiässä. Uniapneaa saattaa esiintyä ja naispuolisilla potilailla on havaittu kasvanut rintasyöpäalttius. Harvinaisissa tapauksissa on kuvattu esiintyneen epilepsiaa sekä rakennepoikkeamia munuaisissa ja sydämessä.
Monet kromosomin 7 (alue 7p21) mutaatiot geenissä TWIST1 aiheuttavat Saethre–Chotzenin oireyhtymää. Mutaatio voi olla esimerkiksi pistemutaatio, deleetio tai mikrodeleetio. Jos oireyhtymän taustalla on deleetio, on kehitysviiveen riski kahdeksankertainen muunlaisten mutaatioiden aiheuttamiin tapauksiin verrattuna. Yleensä oireyhtymästä kärsivä on kuitenkin normaaliälyinen. Joskus Saethre–Chotzenin oireyhtymä johtuu kromosomialueen 7p21 translokaatiosta ja joskus rengaskromosomista 7. Oireyhtymä periytyy autosomissa vallitsevasti vaihtelevalla penetranssilla. Geenimuutos perimässä ei siis aina tuota oireyhtymää. Saethre–Chotzenin oireyhtymän esiintyvyydeksi vastasyntyneillä on arvioitu 1/25 000–50 000. Varhain aloitetun hoidon tulokset ovat olleet erittäin hyviä. Ennusteeseen kuitenkin vaikuttaa oirekuvan yksilöllinen vaihtelu. Toisistaan riippumattomasti Saethre–Chotzenin oireyhtymän kuvasivat vuosina 1931 ja 1932 Haakon Sæthre ja Fritz Chotzen.
Robert Shaw

| Robert Shaw |
| --- | --- |

Henkilötiedot
Syntynyt: 9. elokuuta 1927 Westhoughton, Lancashire, Yhdistynyt kuningaskunta
Kuollut: 28. elokuuta 1978 (51 vuotta) Tourmakeady, Mayon kreivikunta, Irlanti
Näyttelijä
Aktiivisena:  1951–1978
Merkittävät roolit:  Tappajahai, Puhallus, Salainen agentti 007 Istanbulissa
Aiheesta muualla
IMDb 
Elonet
Robert Shaw (9. elokuuta 1927 Westhoughton, Lancashire, Yhdistynyt kuningaskunta – 28. elokuuta 1978 Tourmakeady, Mayon kreivikunta, Irlanti) oli brittiläinen näyttelijä ja kirjailija.
Varhainen elämä

Robert Shaw syntyi Westhoughtonissa, Lancashiressa. Hänen äitinsä oli entinen sairaanhoitaja ja isä lääkäri. Shaw’lla oli myös kolme siskoa ja yksi veli. Perhe muutti Stromnessiin, Orkneysaarille Shaw’n ollessa seitsenvuotias. Isä kärsi kaksisuuntaisesta mielialahäiriöstä ja alkoholismista, ja hän teki itsemurhan poikansa ollessa 12-vuotias. Perhe muutti sen jälkeen Cornwalliin, missä Shaw alkoi käydä yksityiskoulua. Hän opiskeli myöhemmin näyttelemistä Lontoon Royal Academy of Dramatic Artissa.
Näyttelijän ura

Ensimmäisenä Shaw’n tunnettuna roolina voidaan pitää agentti Donald Grantia toisessa James Bond -elokuvassa Salainen agentti 007 Istanbulissa (1963). Vuonna 1966 hän esitti Henrik VIII:n roolin elokuvassa Kunnian mies, mikä toi hänelle parhaan miessivuosan Oscar- ja Golden Globe -ehdokkuudet. Hän esiintyi lisäksi muun muassa elokuvissa Taistelu Ardenneilla (1965), Kenraali Custer – Lännen suuri taistelija (1967), Taistelu Englannista (1969) ja Nuori seikkailija (1972).
Vuonna 1973 Shaw teki yhden uransa parhaista rooleista useita Oscareita voittaneessa elokuvassa Puhallus. Hän esitti suuren huiputuksen kohteeksi joutuvaa mafiapomoa, vastanäyttelijöinään Paul Newman ja Robert Redford. Seuraavana vuonna hän tähditti Walter Matthaun kanssa trilleriä Pelham 1-2-3 kaapattu (1974).
Shaw nähtiin yhdessä kaikkien aikojen menestyneimmässä kauhuelokuvassa, Steven Spielbergin vuoden 1975 klassikossa Tappajahai, jossa hän näytteli kalastaja Sam Quintia; kyseinen rooli on Shaw’n kenties tunnetuin. Hän toimi yhtenä vuoden 1976 Oscar-gaalan isännistä. Vuonna 1977 hän esiintyi elokuvassa Syvyyden saalistajat, joka Tappajahain tapaan perustui Peter Benchleyn kirjaan. Seuraavana vuonna ilmestynyt Navaronen tykit -elokuvan jatko-osa Navaronen haukat jäi hänen toiseksi viimeiseksi elokuvakseen.
Kirjailijan ura

Vaikka Shaw’n maine perustuu pääasiassa elokuvarooleihin, hän oli myös romaani- ja näytelmäkirjailija. Hänen teoksistaan on suomennettu ainakin Piilopaikka vuodelta 1960. Shaw osallistui myös Tappajahain käsikirjoittamiseen: monologi, jossa Quint kertoo kokemuksistaan USS Indianapoliksella, on osittain hänen käsialaansa.
Kuolema

Shaw kuoli 51-vuotiaana sydänkohtaukseen vuonna 1978, jolloin hän oli juuri saanut elokuvan Atlantin pikajuna kuvaukset valmiiksi.
Elokuussa 2008 hänen kuolinpaikkansa lähettyville perustettiin muistokivi.
Aiheesta muualla

Robert Shaw Internet Movie Databasessa. (englanniksi)
Robert Shaw Elonetissä.
Epävirallinen fanisivusto (Arkistoitu – Internet Archive)
Robert Shaw’n muistokivi hänen kuolinpaikkansa lähettyvillä.
Robin Dahlstrøm

| Robin Dahlstrøm |
| --- | --- |

Henkilötiedot
Syntynyt: 29. tammikuuta 1988 (ikä 36) Oslo, Norja
Kansalaisuus:   Norja
Jääkiekkoilija
Pelipaikka:  vasen laitahyökkääjä
Maila:  vasen
Pituus:  183 cm
Paino:  100 kg
Seura
Seura:  Storhamar Dragons
Sarja:  GET-ligaen
Pelaajaura
Pääsarjaura:  2005–
Aik. seurat:  Frisk Asker (Norja) Sparta Warriors (Norja) IF Troja-Ljungby (Allsv.) Örebro HK (SHL) HC Vita Hästen (Allsv.) Lørenskog IK (Norja) AIK IF (Allsv.) Herning Blue Fox (Tanska)
Robin Dahlstrøm (s. 29. tammikuuta 1988 Oslo, Norja) on norjalainen jääkiekkoilija, joka pelaa GET-ligaenin Storhamar Dragonsissa. Hän on pelipaikaltaan vasen laitahyökkääjä.
Ura > Seuraura

Dahlstrøm on Vålerenga IF:n kasvatti. Hän siirtyi 16-vuotiaana Frisk Askeriin kaudeksi 2004–2005. Seuraavalla kaudella 2005–2006 Dahlstrøm debytoi seuran GET-ligaen -joukkueessa. Kausi 2006–2007 oli hänen tulokaskautensa, joka toi Dahlstrømille 43 runkosarjaottelussa tehot 7+6=13 sekä seitsemässä playoff-ottelussa tehot 2+1=3. Kaudella 2008–2009 hän oli 16 osumallaan Frisk Askerin toiseksi paras maalintekijä Elias Godoyn kanssa. Kaudella 2009–2010 Dahlstrøm jakoi tehoilla 15+21=36 joukkueen sisäisen pistepörssin voiton David Nyströmin kanssa. Kevään 2010 karsintasarjassa hän oli seitsemällä osumallaan Frisk Askerin paras maalintekijä Nyströmin ja René Corbetin kanssa.
Kaudeksi 2010–2011 Dahlstrøm siirtyi Sparta Warriorsiin, jossa hän teki GET-ligaenin yhden kauden piste-ennätyksensä tehoilla 22+18=40. Dahlstrøm jakoi koko liigan maalipörssin kahdeksannen sijan Lillehammer IK:n Gino Guyerin ja Stavanger Oilersin Juha-Pekka Loikaksen kanssa. Hän voitti kauden päätteeksi Norjan-mestaruuden.
Kaudella 2011–2012 Dahlstrøm jatkoi uraansa Ruotsin toiseksi korkeimmalla sarjatasolla HockeyAllsvenskanin IF Troja-Ljungbyssä, jonka paras maalintekijä hän oli 13 osumallaan. Kaudella 2012–2013 Dahlstrøm oli joukkueen toiseksi paras pistemies ja maalintekijä tehoilla 12+13=25. Kaudeksi  2013–2014 hän siirtyi kaksivuotisella sopimuksella sarjatasoa ylemmäs SHL:n nousijajoukkue Örebro HK:hon. Dahlstrøm pelasi kauden aikana myös lainalla Allsvenskan-joukkue Djurgårdens IF:ssä. Kaudella 2014–2015 hän pelasi vain seitsemän SHL-ottelua ja suurin osa Dahlstrømin kaudesta eteni lainalla HC Vita Hästenissä.
Dahlstrøm palasi kaudeksi 2015–2016 kotimaahansa ja siirtyi vuoden mittaisella sopimuksella Lørenskog IK:n paitaan. Hän oli joukkueen paras maalintekijä ja kolmanneksi paras pistemies tehoilla 20+19=39. Dahlstrøm jakoi GET-ligaenin maalipörssin seitsemännen sijan Vålerenga IF:n Jørgen Karterudin kanssa. Hän voitti kauden päätteeksi hopeaa. Joulukuussa 2015 Dahlstrømin sopimusta Lørenskogin kanssa jatkettiin vuodella. Kaudella 2016–2017 hän ehti pelata joukkueessa yhdeksän ottelua, kunnes lokakuussa 2016 Dahlstrøm siirtyi loppukauden sopimuksella Allsvenskan-joukkue AIK IF:ään. Helmikuussa 2017 hän vaihtoi kuitenkin loppukaudeksi Tanskan Metal Ligaenin Herning Blue Foxiin.
Kaudeksi 2016–2017 Dahlstrøm palasi taas kotimaahansa ja siirtyi kaksivuotisella sopimuksella Storhamar Dragonsin riveihin.
Ura > Maajoukkueura

Dahlstrøm edusti Norjaa Sotšin olympiakisoissa 2014 sekä MM-kilpailuissa vuosina 2013, 2014, 2015 ja 2016. Hän pelasi myös alle 20-vuotiaiden MM-kilpailuissa vuosina 2007 ja 2008 voittaen jälkimmäisestä turnauksesta A-lohkon pronssia. Dahlstrøm pelasi myös alle 18-vuotiaiden MM-kilpailuissa vuosina 2005 ja 2006. Norja pelasi ensimmäisen turnauksen I-divisioonassa ja voitti B-lohkon kultaa nousten seuraavaksi vuodeksi pääsarjaan.
Muuta

Dahlstrømin pikkuveli Fabian Zuccarello pelaa WSHL-junioriliigan Valencia Flyersissa. Hänen vanhempi velipuolensa Mats Zuccarello Aasen pelaa NHL-joukkue New York Rangersissa.
Sami Sarvilinna

| Sami Sarvilinna> Henkilötiedot |
| --- | --- |
Syntynyt: 11. heinäkuuta 1967 (ikä 57)
Muut tiedot
Koulutus: oikeustieteen lisensiaatti (2012) filosofian maisteri (1999) oikeustieteen kandidaatti (1993)
Sami Petteri Sarvilinna (s. 11. heinäkuuta 1967) on suomalainen virkamies, juristi ja Helsingin kaupungin entinen kansliapäällikkö, joka työskentelee nykyisin hallinto-oikeustuomarina Helsingin hallinto-oikeudessa.
Sarvilinna työskenteli Helsingin kansliapäällikkönä vuosina 2017-2023. Kansliapäällikkö oli Helsingin korkein virkamies, joka johti kaupungin keskushallintoa ja oli kaupunginkanslian päällikkö. Syyskuussa 2023 Helsingin kaupunginvaltuusto äänesti tehtävään Jukka-Pekka Ujulan, joka voitti Sarvilinnan äänin 54-28.
Sarvlinna työskenteli vuosina 2007–2016 Helsingin kaupunginlakimiehenä. Sitä ennen hän työskenteli oikeusministeriössä hallitussihteerinä ja hallitusneuvoksena vuosina 2000–2007.
Sarvilinna valmistui ylioppilaaksi Helsingin Suomalaisesta Yhteiskoulusta vuonna 1986. Hän on valmistunut Helsingin yliopistosta oikeustieteen kandidaatiksi vuonna 1993, filosofian maisteriksi vuonna 1999 ja oikeustieteen lisensiaatiksi vuonna 2012.
SAC-D

SAC-D (espanjan kielisen nimen Satelite de Aplicaciones Cientificas-D lyhenne) on argentiinalainen kaukokartoitussatelliitti. Satelliitin kehitti INVAP. Se laukaistiin 10. kesäkuuta 2011 Vanderbergistä Delta II-raketilla. SAC-D:tä operoi argentiinalainen CONAE, se lentänee 5 vuotta.
| Laitteen nimi | Toteuttaja | Käyttö |
| --- | --- | --- |
| Aquarius | NASA | Meren suolaisuus |
| CARMEN I | CNES | SODAD mittaa partikkeleita ja avaruusromua, ICARE mittaa kosmista säteilyä |
| DCS | CONAE | Linkki, jonka kautta kerätään maanpäällistä dataa sensoreilta |
| HSC | CONAE | Revontulikamera |
| MWR | CONAE | Radiometri |
| NIRST | CONAE ja Kanadan avaruusjärjestö | Infrapunakamera |
| ROSA | ASI | Ilmakehän lämpötilan ja kosteuden mittalaite |
| TDP | CONAE | GPS-testilaite |
SS Raimo-Ragnar

SS Raimo-Ragnar oli suomalainen 83-metrinen höyrylaiva, joka liikennöi pääasiassa Itämeren hakurahtiliikenteessä. Aluksen omisti Lovisa Ångfartygs Aktiebolaget, jonka pääosakas oli Ragnar Nordström. Yhtiön aluksilla oli nimissään -Ragnar-pääte, ja laajimmillaan varustamon lipun alla purjehti parisenkymmentä alusta.
Jatkosodan aikana 3 600 dwt:n rahtilaiva Raimo-Ragnar oli osana yli kolmekymmentä alusta käsittäneessä saattueessa, joka matkasi 23. joulukuuta 1943 Haminasta kohti Danzigia. Aluksen lastina oli suuri määrä puisia kaivospölkkyjä.
Saattue jakautui kahteen osaan, joista toisen johdossa purjehti Raimo-Ragnar. Alukset purjehtivat miinoittamattomassa, kapeassa väylässä peräkkäin, kunnes Nygrundin saaren kohdalla Suur-Pellingin edustalla Raimo-Ragnarilta havaittiin edellä kulkevan laivaosaston viimeisen aluksen tekevän mutkan. Komentosillalla liikettä pidettiin kuitenkin ohjausvirheenä.
Edellä kulkeva alus oli kuitenkin väistänyt väylällä sijaitsevaa salakaria, jota ei ollut merkitty merikarttoihin. Laivalta näytettiin myös lippusignaalia perässä seuraavalle Raimo-Ragnarille, mutta sitä ei kaukaa havaittu. Tullessaan karikon kohdalle Raimo-Ragnar ajoi karille ja nousi sille koko pituudeltaan.
Yksi alus jäi Raimo-Ragnarin avuksi muiden jatkaessa matkaansa. Raimo-Ragnar oli saanut vuodon, jota kyettiin hillitsemään laivan omin pumpuin. Samalla aluksen lastia purettiin mereen. Seuraavana päivänä, jouluaattona, alusta yritettiin irrottaa karilta, mutta yritykset epäonnistuivat. Raimo-Ragnar upposi karin viereen komentosiltaansa myöten 25. joulukuuta 1943. Alus on myöhemmässä vaiheessa myrskyjen sekä hylyn räjäyttäjien vuoksi uponnut kokonaan karin vierelle.
Aiheesta muualla

Hylyt.net: Raimo-Ragnar
SACTU

SACTU (engl. South African Congress of Trade Unions) oli eteläafrikkalaisten ammattijärjestöjen keskusjärjestö, joka perustettiin 5. maaliskuuta 1955. Järjestön keskeisenä periaatteena oli roduttomuus ja siihen kuului niin mustia, valkoisia kuin värillisiä työläisiä. Järjestö oli läheisessä yhteistyössä ANC:n kanssa. Järjestö kiellettiin yhdessä ANC:n ja PAC:n kanssa Sharpevillen verilöylyn jälkeen ja useat sen johtajistosta vangittiin tai joutuivat pakenemaan ulkomaille.
Rullaurheilu Pan-Amerikan kisoissa 2019

Rullaurheilussa kilpailtiin Pan-Amerikan kisoissa 2019 26. heinäkuuta – 10. elokuuta 2019. Pikaluistelukilpailut käytiin Costa Verde San Miguelissa, ja taitoluistelukilpailut kilpailtiin National Sports Villagessa. Taitoluistelussa naisille ja miehille oli omat vapaaohjelmakilpailut. Pikaluistelussa kummallekin sukupuolelle oli aika-ajokilpailu, 500 metrin kilpailu ja 10 kilometrin eliminaatiokilpailu. Menestynein maa oli Kolumbia, jonka urheilijat voittivat yhteensä kuusi mitalia, joista viisi oli kultaisia.
Mitaliyhteenveto > Taitoluistelu

| Laji | Kultaa | Hopeaa | Pronssia |
| --- | --- | --- | --- |
| Miehet   tiedot |  Juan Sánchez |  John Burchfield |  Gustavo Casado |
| Naiset   tiedot |  Bruna Wurts |  Giselle Soler |  Eduarda Fuentes |
Mitaliyhteenveto > Pikaluistelu

| Laji | Kultaa | Hopeaa | Pronssia |  |  |  |
| --- | --- | --- | --- | --- | --- | --- |
| Miehet, aika-ajo   tiedot |  Pedro Causil |  Jhoan Guzman |  Jorge Martinez |  |  |  |
| Miehet, 500 m   tiedot |  Pedro Causil |  Jorge Martinez |  Jhoan Guzman |  |  |  |
| Miehet, eliminaatio   tiedot |  Alex Cujavante |  Hugo Ramirez |  Jorge Bolanos |  |  |  |

| Naiset, aika-ajo   tiedot |  Maria Moya |  Geiny Pajaro |  Dalia Soberanis |  |  |  |
| Naiset, 500 m   tiedot |  Geiny Pajaro |  Dalia Soberanis |  Veronica Elias |  |  |  |
| Naiset, eliminaatio   tiedot |  Johana Viveros |  Javiera San Martin |  Kelsey Helman |  |  |  |
Mitalitaulukko

| Sija | Maa | Kultaa | Hopeaa | Pronssia | Yhteensä |
| --- | --- | --- | --- | --- | --- |
| 1. |  Kolumbia | 5 | 1 | 0 | 6 |
| 2. |  Chile | 1 | 2 | 0 | 3 |
| 3. |  Argentiina | 1 | 1 | 0 | 2 |
| 4. |  Brasilia | 1 | 0 | 1 | 2 |
| 5. |  Meksiko | 0 | 1 | 2 | 3 |
| 6. |  Guatemala | 0 | 1 | 1 | 2 |
| 6. |  Venezuela | 0 | 1 | 1 | 2 |
| 6. |  Yhdysvallat | 0 | 1 | 1 | 2 |
| 9. |  Ecuador | 0 | 0 | 2 | 2 |
| Yhteensä | Yhteensä | 8 | 8 | 8 | 24 |
RocknRolla

| RocknRolla |
| --- | --- |
 Elokuvan juliste.
Ohjaaja:  Guy Ritchie
Käsikirjoittaja:  Guy Ritchie
Tuottaja:   Susan Downey  Joel Silver  Steve Clark-Hall 
Säveltäjä:  Steve Isles
Kuvaaja:  David Higgs
Pääosat:   Gerard Butler  Tom Wilkinson  Thandie Newton  Mark Strong  Idris Elba  Tom Hardy  Toby Kebbell 
Valmistustiedot
Valmistusmaa:  Iso-Britannia
Tuotantoyhtiö:  Warner Bros. Dark Castle Entertainment Studio Canal
Levittäjä:  InterCom Netflix Warner Bros.
Ensi-ilta:   2008-09-055. syyskuuta 2008 (Iso-Britannia)    2009-01-022. tammikuuta 2009 (Suomi)  
Kesto:  114 minuuttia
Alkuperäiskieli:  englanti
Budjetti:  18 000 000 dollaria
Tuotto:  25 739 015 dollaria
Aiheesta muualla
IMDb 
Elonet
AllMovie
Infobox OKNimi-testi OK: 
RocknRolla on vuonna 2008 ensi-iltansa saanut rikoselokuva, jonka on ohjannut Guy Ritchie.